7 vas kort nadat hulle man in bank beroof | Netwerk24
7 vas kort nadat hulle man in bank beroof
Deur André Damons 20 Desember 2019 16:20
Sewe vermeende rowers is Vrydagoggend in Welkom in die Vrystaat in hegtenis geneem kort nadat hulle 'n man in 'n bank beroof het.
Die rowers het omstreeks 09:00 die man, wat geld by die Absa wou deponeer, beroof en in twee motors gevlug.
Beamptes van die Matjhabeng-verkeerspolisie, die K9-eenheid in Welkom en die blitspatrollie het blitsig gereageer en hulle aangekeer. Hulle het op die twee motors en die gesteelde geld beslag gelê.
Brig. Motantsi Makhele, provinsiale polisiewoordvoerder, sê die beamptes het die vermeende rowers se VW Polo, met Lesotho-nommerplate, agternagesit tot waar hulle dit in Vyfdestraat in die nywerheidsgebied voorgekeer het.
Drie vermeende rowers is in hegtenis geneem en die geld is in die motor gekry.
Volgens Makhele het hul ondersoek die beamptes toe na 'n ou winkelsentrum in Thabong geneem waar hulle 'n vierde verdagte aangekeer het.
Die polisie het ook inligting en die beskrywing van die tweede motor, 'n swart BMW met 'n Noordwes-registrasienommer, versprei waarna die motor en sy drie insittendes gewaar en voorgekeer is.
Al drie dié mans is in hegtenis geneem en die motor is gekonfiskeer.
Volgens Makhele is die mans tussen 24 en 57 jaar oud en is hulle van onderskeidelik Gauteng, Bloemfontein, Clocolan en Welkom.
Hulle sal eersdaags in die hof verskyn.
Genl.maj. Solly Lesia, waarnemende polisiehoof van die Vrystaat, het die beamptes geloof vir hul goeie werk en sê die inhegtenisnemings en dat die geld teruggekry is, is 'n aanduiding dat die polisie ernstig is om misdaad te bekamp.